
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 21.06.2011                                                                                                                                                                                                                                  Pl-x 350/2011


     R A P O R T  
asupra 
    propunerii legislative pentru modificarea şi completarea 
Legii nr. 287/2009
                     În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii nr. 287/2009, trimisă cu adresa nr. Pl-x 350 din 16 mai 2011, înregistrată sub nr.31/506 din 17 mai 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este prima Cameră sesizată. 
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 54 din 19 ianuarie 2011.
Guvernul, prin punctul de vedere transmis cu adresa nr. 529 din         4 martie 2011, nu susţine adoptarea acestei propuneri legislative.


Propunerea legislativă are ca obiect de reglementare modificarea alineatului (4) al art. 1011 din Legea nr. 287/2009 privind Codul civil, în sensul că „Bunurile mobile corporale pot fi donate prin dar manual. Darul manual se încheie valabil prin acordul de voinţă al părţilor, însoţit de tradiţiunea bunului de la donator la donatar.”
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din              21 iunie 2011. 
La dezbaterea propunerii legislative a participat, în calitate de invitat, din partea Ministerului Justiţiei, doamna Lidia Barac- secretar de stat.
     Cu prilejul dezbaterilor, membrii Comisiei au constatat că iniţiativa legislativă nu se justifică întrucât Comisia a dezbătut recent proiectul de Lege pentru punerea în aplicare a Legii nr. 287/2009 privind Codul civil, care a fost adoptat de plenul Camerei Deputaţilor în data de 24 mai 2011 şi care a devenit Legea nr. 71/2011. Cu prilejul dezbaterilor, textul art. 1011 a suferit modificări în sensul îmbunătăţirii textului pentru a răspunde cât mai bine exigenţelor legislative. Prin urmare, pentru a se evita un paralelism legislativ, având în vedere că textul propus prin iniţiativa legislativă pentru art. 1011 ar fi trebuit să intrare în vigoare odată cu intrarea în vigoare a Codului civil şi a Legii pentru punerea în aplicare a Legii nr. 287/2009 privind Codul civil, membrii Comisie au apreciat că adoptarea acestei iniţiative legislative nu se impune.

Faţă de cele menţionate mai sus, membrii Comisiei au hotărât, cu majoritate de voturi (un vot împotrivă), să propună plenului Camerei Deputaţilor respingerea propunerii legislative pentru modificarea şi completarea Legii nr. 287/2009.
 Din numărul total de 23 membri ai Comisiei juridice, de disciplină şi imunităţi au participat la dezbateri 16 deputaţi.

 În raport cu obiectul şi conţinutul său, propunerea legislativă face parte din categoria legilor ordinare. 
                          PREŞEDINTE,                                     SECRETAR,       
                           Daniel BUDA                             Gabriel ANDRONACHE          
      Şef serviciu,

  Nicoleta Grecu

